Diari Oficial de la Generalitat Valenciana


Sumari del DOGV 2541, del 30-06-1995 (1995/835236)

RESOLUCIÓ de 10 de juny de 1995, del director general de Personal de la Conselleria d'Educació i Ciència, per la qual es convoca la provisió de llocs docents corresponents als òrgans individuals de govern i equips docents a instituts d'Educació Secundària de nova creació, en règim de comissió de servei.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2541

Data del DOGV
:   30-06-1995

Secció del DOGV
:   AUTORITATS I PERSONAL

Número del document
:   1995/835236


Data del document
:   10-06-1995

Organisme emissor
:   Conselleria de Educació i Ciència

Tipus de document
:   Resolució

RESOLUCIó de 10 de juny de 1995, del director general de Personal de la Conselleria d'Educació i Ciència, per la qual es convoca la provisió de llocs docents corresponents als òrgans individuals de govern i equips docents a instituts d'Educació Secundària de nova creació, en règim de comissió de servei.   
El Reial Decret 986/1991, de 14 de juny (BOE de 18 de juliol), va aprovar el calendari d'aplicació de la nova ordenació del sistema educatiu, i en el capítol II, secció 2a, va establir el procediment i els requisits per a la implantació anticipada del nou sistema.  
La incorporació de centres de nova creació en l'àmbit de la Generalitat Valenciana adaptats als ensenyaments de la LOGSE, que passen a implantar amb caràcter anticipat l'Educació Secundària Obligatòria, requereixen equips directius competents i motivats que programen i planifiquen les activitats dels centres que es posen en funcionament.  
Per tot això, i en virtut de les atribucions que em confereix l'apartat vuité de l'article setze del Reglament Orgànic i Funcional de la Conselleria d'Educació i Ciència aprovat pel Decret núm. 114/1993, de 26 de juliol, resolc:  
Article primer  
Convocar concurs de mèrits entre funcionaris de carrera del cos de professors d'Ensenyament Secundari i del cos de mestres per a la provisió dels llocs corresponents als òrgans individuals de govern i equips docents dels instituts d'Educació Secundària dependents de la Generalitat Valenciana que s'indiquen en l'annex III d'aquesta resolució, la posada en marxa dels quals està prevista per a l'1 de juliol de 1995.  
Article segon  
Aprovar les bases per les quals es regeix aquest concurs que s'inclouen com a annex I d'aquesta resolució, i també el barem de mèrits aplicable que figura en l'annex II.  
Article tercer  
Als aspirants que resulten elegits per a ocupar les places objecte d'aquesta convocatòria els serà concedida, pel director general de Personal, una comissió de servei en els esmentats llocs, des del dia del seu nomenament fins al 30 de setembre de 1997.  
DISPOSICIó FINAL PRIMERA  
Contra aquesta resolució, que, d'acord amb el que preceptua l'article 109, en relació amb la disposició addicional novena de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, posa fi a la via administrativa, podrà interposar-s'hi un recurs contenciós administratiu davant el Tribunal Superior de Justícia de la Comunitat Valenciana, en el termini de dos mesos comptats a partir de la publicació, després de comunicar-ho a l'òrgan que va dictar l'acte impugnat, d'acord amb el que disposa l'article 110.3 de la citada Llei 30/1992, de 26 de novembre.  
DISPOSICIó FINAL SEGONA  
Aquesta resolució entrarà en vigor l'endemà de la publicació en el Diari Oficial de la Generalitat Valenciana.  
València, 10 de juny de 1995.- El director general de Personal: Luis Felipe Martínez Martínez.  
ANNEX I  
Bases del concurs de mèrits per a la provisió de llocs docents corresponents als òrgans individuals de govern i equips docents a instituts d'Educació Secundària de nova creació que inicien les seues activitats el curs 1995-96  
Primera. àmbit  
Podran participar en aquest concurs els funcionaris de carrera del cos de professors d'Ensenyament Secundari que es troben en la situació de servei actiu, tinguen destinació definitiva a la Comunitat Valenciana i tinguen una antiguitat mínima de tres anys en el cos; per al càlcul, es considerarà inclòs el període fins a l'1 d'octubre de 1995, i també els mestres amb destinació definitiva a la localitat on estiga ubicat l'institut que se sol·licite, sempre que haja resultat adscrits al primer cicle d'Educació Secundària Obligatòria el curs 1995/96 en el procediment establert per les instruccions de 3 de maig de 1995, de les direccions generals de Centres i d'Ordenació i Innovació Educativa.  
Segona. Forma de sol·licitud  
Els participants podran sol·licitar, individualment o com a part d'un equip conjunt, els llocs objecte de la convocatòria.  
Quan es participe formant par d'un equip conjunt i amb la finalitat de garantir una bona organització pedagògica del centre, no podran constituir-se equips amb tres professors de la mateixa especialitat.  
Tercera. Termini de presentació d'instàncies i documentació  
1. La sol·licitud es farà d'acord amb el model que figura com a annex IV d'aquesta resolució, i haurà d'adreçar-se al director general de Personal.  
2. El termini de presentació serà de 15 dies naturals, comptats a partir de l'endemà de la publicació d'aquesta resolució en el Diari Oficial de la Generalitat Valenciana.  
3. Les instàncies i la documentació podran presentar-se en la Conselleria d'Educació i Ciència, en les direccions territorials d'Educació i Ciència o en els òrgans de les administracions públiques previstos en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
4. La sol·licitud haurà d'adjuntar la documentació següent:  
a) Full de serveis certificat per la direcció territorial on es trobe destinat, tancada en la data de l'inici del termini.  
b) Currículum dels mèrits acadèmics i professionals de l'aspirant. Haurà d'ajustar-se als continguts que s'inclouen en la base sisena 2.  
c) En el cas de presentació col·lectiva als diversos llocs d'un centre, s'hi podrà presentar una llista dels mèrits col·lectius, si n'hi ha.  
d) Projecte d'actuació d'una durada de dos anys al centre on se sol·licita.  
Aquest projecte podrà ser presentat individualment o col·lectivament.  
El projecte tindrà una extensió màxima de 10 pàgines a màquina, amb un màxim de 30 línies per pàgina, i constarà de les següents parts:  
1. Entorn socioeducatiu del centre.  
2. Criteris bàsics per a l'organització del centre.  
3. Criteris bàsics per a la gestió del centre.  
4. Esquema del pla de treball i calendari d'actuacions per a la posada en marxa de l'organització, el funcionament i el desenvolupament de les activitats docents del centre.  
5. Línies bàsiques de l'organització i la coordinació docent per a l'elaboració del projecte curricular.  
6. Exposició dels coneixements d'informatització de sistemes de gestió educativa que cal utilitzar.  
Quarta. Comissió d'avaluació  
1. Aquest concurs de mèrits serà resolt per una comissió d'avaluació formada per:  
- El director general d'Ordenació i Innovació Educativa que actuarà com a president o la persona en qui delegue.  
- El cap del Servei de Programes Curriculars de la Direcció General d'Ordenació i Innovació Educativa.  
- Un inspector d'Educació designat pel director general d'Ordenació i Innovació Educativa.  
- Un director del centre designat pel director general d'Ordenació i Innovació Educativa.  
- Un funcionari de la Direcció General de Personal que actuarà de secretari.  
2. Els membres de la comissió d'avaluació estaran subjectes a les incompatibilitats establertes en l'article 28 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
3. Als efectes previstos en l'Ordre de 17 de febrer de 1986 que desplega el Decret 200/1985, que regula les indemnitzacions per raó del servei, la comissió d'avaluació estarà inclosa en la categoria primera de les previstes en l'article 19.3.  
Cinquena. Avaluació  
1. El projecte serà avaluat de 0 a 25 punts.  
Per a avaluar-lo es tindrà en compte:  
a) La fonamentació teòrica.  
b) La proposta d'organització del treball previst.  
c) La qualitat i viabilitat del projecte.  
2. Els mèrits personals seran avaluats de 0 a 25 punts, en la forma que es detalla en l'annex II d'aquesta resolució.  
Per a avaluar-los es tindrà en compte:  
a) L'experiència en organització i gestió de centres.  
b) L'experiència en renovació i innovació educativa.  
c) Els treballs de caràcter didàctic o científic relacionats amb la plaça a què s'opte.  
d) Les publicacions de caràcter didàctic o científic relacionades amb la plaça a què s'opte.  
3. Els participants que formen part d'un equip conjunt obtindran com a valoració comuna la mitjana aritmètica obtinguda pels seus components.  
Sisena. Procés de selecció  
1. La comissió d'avaluació farà pública, als taulers d'anuncis de les direccions territorials, la relació d'aspirants admesos i exclosos, amb indicació de la causa de l'exclusió, i obrirà un termini de 10 dies hàbils per a presentar reclamacions i efectuar esmenes.  
2. Una vegada resoltes les reclamacions publicarà, pel mateix procediment, la relació definitiva d'admesos.  
3. La comissió d'avaluació, una vegada establerta la puntuació definitiva de tots els participants admesos, assignarà els centres inclosos en l'annex III, mitjançant el criteri següent:  
En primer lloc, seran ordenats, per major puntuació, els equips presentats conjuntament i que incloguen entre els seus membres algun mestre amb destinació definitiva a la localitat de l'Institut de Secundària.  
A continuació, s'adjudicaran els centres començant pel de major puntuació.  
Si, una vegada finalitzada l'adjudicació, quedaren centres disponibles, s'assignaran els seus llocs entre els equips presentats conjuntament que no incloguen mestres amb destinació definitiva a la localitat, ordenats de major a menor puntuació i començant pel de major puntuació.  
Si, una vegada finalitzada l'adjudicació, quedaren centres disponibles, s'assignaran els seus llocs entre els participants individuals ordenats de major a menor puntuació.  
4. La comissió d'avaluació farà pública als taulers d'anuncis de les direccions territorials d'Educació la relació de les puntuacions obtingudes pels aspirants en la memòria i en els mèrits personals, juntament amb els llocs que se'ls haja assignat.  
Contra aquesta relació es podran presentar reclamacions dins d'un termini de cinc dies hàbils.  
5. Una vegada finalitzat el termini de reclamacions es farà pública la relació definitiva dels llocs assignats als participants.  
Setena. Resolució  
La comissió d'avaluació, una vegada finalitzat el procés, elevarà al director general de Personal la proposta de concessió de comissió de servei als professors als quals s'haja assignat lloc.  
Vuitena. Formació  
Els professors seleccionats en aquesta convocatòria quedaran a disposició de la Conselleria d'Educació i Ciència per a la participació en els cursos de formació que s'establisquen.  
ANNEX II  
Barem per a l'avaluació dels mèrits personals dels participants  
A. Experiència en òrgans i gestió de centres: màxim 12 punts.  
Per cada any de director d'Institut de Batxillerat o Formació Professional: 1 punt  
Per cada any de cap d'Estudis o secretari en Institut de Batxillerat o Formació Professional: 0,75 punts  
Per cada any de vicedirector o vicesecretari en Institut de Batxillerat o Formació Professional: 0,25 punts  
B. Experiència en renovació i innovació educativa: màxim 5 punts.  
B.1 Activitats de caràcter didàctic organitzades per les administracions educatives o les universitats: màxim 1 punt.  
B.2 Activitats de caràcter científic organitzades per les administracions educatives o les universitats: màxim 1 punt.  
B.3 Activitats de caràcter científic o didàctic organitzades per altres entitats: màxim 1 punt.  
B.4 Cursos o seminaris organitzats per les administracions educatives o les universitats: màxim 1 punt.  
B.5 Cursos o seminaris organitzats per altres entitats: màxim 1 punt.  
C. Treballs de caràcter didàctic o científic relacionats amb la plaça a què s'opta: màxim 4 punts.  
C.1 Autoria o direcció de treballs didàctics: màxim 1 punt.  
C.2 Col·laboració en treballs didàctics: màxim 1 punt.  
C.3 Autoria o direcció de treballs científics: màxim 1 punt.  
C.4 Col·laboració en treballs científics: màxim 1 punt.  
D. Publicacions que disposen de ISBN o ISSN: màxim 4 punts.  
D.1 De caràcter didàctic: màxim 2 punts.  
D.2 De caràcter científic: màxim 2 punts.  
ANNEX III  
Instituts d'Educació Secundària i llocs corresponents als òrgans individuals de govern i equips docents que es convoquen  
 Lloc  
Denominació convocats Municipi Província  
Institut de Secundària Director l'Alcúdia València  
 Cap d'estudis  
 Secretari  
 Equip docent: dos membres  
Institut de Secundària Director Benicàssim Castelló  
 Cap d'estudis  
 Secretari  
 Equip docent: dos membres  
Institut de Secundària Director Onil Alacant  
 Cap d'estudis   
 Secretari  
 Equip docent: dos membres  
Institut de Secundària Director Villalonga València  
 Cap d'estudis  
 Secretari  
ANNEX IV  
Sol·licitud de participació en el procediment per a la provisió de llocs docents a instituts d'Educació Secundària de nova creació corresponents als òrgans individuals de govern.  
Cos a què pertanyen: ...  
Número de registre personal: ...  
Especialitat de què és titular: ...  
Data d'ingrés en el cos: ...  
Dades personals  
Primer cognom: ...  
Segon cognom: ...  
Nom: ...  
DNI: ...  
Adreça de l'aspirant a l'efecte de la notificació  
C/: ...  
Localitat: ...  
Codi postal: ...  
Telèfon: ...  
Centre de destinació definitiva: ...  
Localitat: ...  
Província: ...  
Llocs que demana: ...  
Declare, expressament, que les dades consignades en aquesta sol·licitud són certes i que complisc tots els requisits exigits en la resolució de la convocatòria.  
València,  
Firma del concursant:  
DIRECTOR GENERAL DE PERSONAL